Slovenija će uskoro na određenim mjestima na svojoj granici s Hrvatskom, koja je i schengenska granica, postaviti tehničke zapreke, uključujući i ograde, s ciljem da bolje kontrolira očekivani izbjeglički tok koji je ovih dana krenuo iz Grčke, potvrdio je danas popodne na konferenciji za novinare slovenski premijer Miro Cerar.

Slovenija ne zatvara granice

“Time želimo da se ljudi (migranti) usmjeravaju prema ulaznim točkama na granici. Naglašavam da time Slovenija ne zatvara svoje granice nego samo onemogućuje nekontrolirani ulaz migranata na naš teritorij”, kazao je Cerar na konferenciji za novinare, nastupivši zajedno sa ministricom unutarnjih poslova Vesnom Gjerkeš Žnidar.

#BREAKING Slovenia to build 'obstacles' on border against migrants: PM — AFP news agency (@AFP) November 10, 2015

Kazao je da je o tome već kontaktirao hrvatskog premijera Zorana Milanovića i da će se kontrolirani i dogovoreni tranziti migranata vlakom preko Slovenije nastaviti.

Hrvatska vlada u utorak je priopćenjem poručila kako će poduzeti sve potrebne mjere da zaštiti hrvatske državne interese i da je spremna reagirati na svaku situaciju.

Razgovor Milanovića i Cerara

“Predsjednik Vlade Republike Hrvatske Zoran Milanović razgovarao je danas s predsjednikom Vlade Republike Slovenije Mirom Cerarom o izbjegličkoj krizi i najnovijim odlukama Vlade Republike Slovenije o zaštiti slovenske granice”, navodi se u kratkom priopćenju vladine službe za odnose s javnošću.

“Predsjednici vlada dogovorili su nastavak suradnje dviju država na prihvatu i protoku migranata i izbjeglica. Vlada Republike Hrvatske poduzet će sve potrebne mjere da zaštiti hrvatske državne interese. Građani Republike Hrvatske mogu biti mirni jer je Vlada spremna reagirati na svaku situaciju”, zaključuje se u priopćenju.

Dužan spriječiti humanitarnu katastrofu

Cerar je rekao da kao čovjek ne želi ograde i prepreke na granici, ali da je dužan kao predsjednik vlade spriječiti “humanitarnu katastrofu” do koje bi moglo doći u slučaju nastavka velikih prijelaza izbjeglica i migranata i ako bi oni mimo kontrole u velikim brojevima prelazili nezaštićenu “zelenu granicu” tijekom nadolazeće zime.

“Ne smijem dopustiti da na našem teritoriju nastane humanitarna katastrofa. Zbog toga, zbog zaštite slovenskih građana i zato jer smo čuvari schengenske granice donijeli smo odluku o privremenom postavljanju tehničkih barijera i ograde, ali granica ostaje otvorena”, kazao je slovenski premijer.

Val izbjeglica iz Grčke

Prema ocjeni Cerara, opseg sadašnjih migracija za Sloveniju kao zemlju sa samo dva milijuna stanovnika je prevelik i treba ga bolje kontrolirati i ograničiti, osobito zbog informacija po kojima će Austrija dnevni priljev migranata ograničiti na šest tisuća i s obzirom da bi Sloveniju sutra ili u četvrtak mogao zahvatiti velik izbjeglički val od nekoliko desetaka tisuća ljudi koji dolaze iz Grčke balkanskom rutom, nakon što je prekinut štrajk grčkih brodara.

Ministrica unutarnjih poslova Vesna Gjerkeš Žnidar kazala je da će Austrija, po njenim podacima, dnevno ubuduće dopuštati ulazak 6000 migranata dnevno te da će slično postupati i Njemačka.

Nema sustavnog rješenja

Upozorila je da nema europskog “sustavnog rješenja” za rješenje izbjegličke krize, da je izbjeglički priljev u Sloveniju još uvijek veći od odljeva, zbog čega je LJubljana bila prisiljena reagirati.

“Potrebno je poduzeti sve na ne dođe do disperziranog razlijevanja izbjeglica po Europskoj uniji, zato dotok migranata trebamo kontrolirati”, kazala je slovenska ministrica unutarnjiih poslova.

Premijer Cerar poručio je pak kako, unatoč restrikcijama koje će uvesti na granici s Hrvatskom kad je riječ o migracijskom valu, Slovenija ostaje i dalje “humanitarna i solidarna” s drugim članicama EU-a u rješavanju aktualne izbjegličke krize.

Cerar nije precizirao kad bi postavljanje tehničkih barijera i ograde na dijelu granice s Hrvatskom moglo početi, no mediji navode da bi se to vjerojatno moglo dogoditi u srijedu, te da će u kontroli schengenske granice slovenskoj policiji pomagati i stotinjak policajaca iz drugih zemalja, najviše iz zemalja Višegradske skupine.

Ograda kao zaštita izbjeglica

“Dižemo ogradu radi osiguranja schengenske granice, ali ne samo toga. Na kraju krajeva, u nedostatku solidarnosti Europske unije, Slovenija mora provoditi neke mjere. Vidimo da zajednička politika ne djeluje na odgovarajući način kako bi smanjila ili zaustavila priljev migranata”, izjavio je predsjednik slovenskog parlamenta Miran Brglez.

Dodao je da je zaštita granice potrebna i zbog sigurnosti samih izbjeglica. On smatra da bi zbog nadolazeće zime moglo doći do žrtava prilikom prelaska granice.

2.000 izbjeglica u Hrvatskoj

Usporedbe radi, u Hrvatsku je u utorak od ponoći do prijepodnevnih sati ušlo više od dvije tisuće izbjeglica i migranata, a u zimskom prihvatnom centru u Slavonskom Brodu trenutno se nalazi 2.170 osoba, izvijestilo je Ministarstvo unutarnji poslova RH.

Od početka migracijske krize, sredinom rujna, kroz Hrvatsku je ukupno prošlo 350.124 migranata i izbjeglica iz bliskoistočnih zemalja. I dalje se u našoj zemlji očekuje veliki pritisak izbjegličkog vala iz Srbije, naveo je MUP RH.